b'\n_START_ARTICLE_\nOslo universitetssykehus\n_START_SECTION_\nPasientbehandling\n_START_PARAGRAPH_\nOslo universitetssykehus gir avansert pasientbehandling p\xc3\xa5 et h\xc3\xb8yt internasjonalt niv\xc3\xa5. \xc3\x85rlig gjennomf\xc3\xb8res rundt en million pasientbehandlinger. Det er 14 klinikker og enheten Oslo sykehusservice som leverer ikke-medisinske tjenester til resten av sykehuset. _NEWLINE_Pasientgrunnlaget til Oslo universitetssykehus ble redusert i 2011, da Akershus universitetssykehus overtok lokalsykehusansvaret for 160 000 innbyggere i Alna og Follo. Samtidig tok Vestre Viken over lokalsykehusansvaret for Asker og B\xc3\xa6rum innen blant annet pediatri, f\xc3\xb8dselsomsorg og nevrologi._NEWLINE_Per 2012 er Oslo universitetssykehus lokalsykehus for seks bydeler i Oslo, omr\xc3\xa5desykehus for \xc3\xa5tte bydeler i Oslo, regionsykehus for S\xc3\xb8r- og \xc3\x98stlandet (med 2,7 millioner mennesker) og nasjonalt sykehus for hele landet innen en rekke spesielle omr\xc3\xa5der.\n_START_SECTION_\nForskning\n_START_PARAGRAPH_\nOslo universitetssykehus st\xc3\xa5r for nesten 60% av helseforskningen som skjer ved norske sykehus. Forskningen skjer i utstrakt samarbeid med Universitetet i Oslo, h\xc3\xb8gskolesektoren og andre nasjonale og internasjonale samarbeidspartnere. Oslo universitetssykehus har n\xc3\xa6rmere 1300 \xc3\xa5rsverk knyttet til forskning.\n_START_SECTION_\nUtdanning\n_START_PARAGRAPH_\nSom universitetssykehus er sykehuset tilknyttet Det medisinske fakultet ved Universitetet i Oslo; innen b\xc3\xa5de forskning og utdanning har universitetet og sykehuset et n\xc3\xa6rt samarbeid og til dels flytende grenser. Det medisinske fakultet er fysisk plassert p\xc3\xa5 Oslo universitetssykehus. Sykehuset samarbeider ogs\xc3\xa5 med andre utdanningsinstitusjoner om andre helsefaglige utdanninger, tradisjonelt i f\xc3\xb8rste rekke innen sykepleie, og etterhvert ogs\xc3\xa5 i andre helseprofesjoner. Sykehuset er den st\xc3\xb8rste medisinske og helsefaglige kliniske utdanningsinstitusjonen i Norge. _NEWLINE_I tillegg til sin rolle innen blant annet medisinutdanning og andre helsefaglige utdanninger er Oslo universitetssykehus den st\xc3\xb8rste utdanningsinstitusjonen i legers spesialistutdanning og annen helsefaglig videreutdanning, blant annet innen fag som sykepleie og psykologi. Regionalt utdanningssenter for leger i spesialisering i Helse S\xc3\xb8r-\xc3\x98st drives av Oslo universitetssykehus p\xc3\xa5 vegne av Helse S\xc3\xb8r-\xc3\x98st; p\xc3\xa5 foretaksniv\xc3\xa5 ivaretas ansvaret for legers spesialistutdanning av utdanningskoordinerende overlege.\n_START_SECTION_\nPasientoppl\xc3\xa6ring\n_START_PARAGRAPH_\nL\xc3\xa6rings- og mestringssentre arbeider for at pasienter, brukere og p\xc3\xa5r\xc3\xb8rende skal f\xc3\xa5 informasjon, kunnskap og bistand til \xc3\xa5 h\xc3\xa5ndtere langvarig sykdom og helseforandringer, og \xc3\xa5 mestre livet med sykdom.\n_START_SECTION_\nLedelse\n_START_PARAGRAPH_\nSykehuset ledes av administrerende direkt\xc3\xb8r, som st\xc3\xb8ttes av en sentral ledelsesenhet, direkt\xc3\xb8rens stab. I direkt\xc3\xb8rens stab inng\xc3\xa5r viseadministrerende direkt\xc3\xb8r, stabsdirekt\xc3\xb8rer og andre personer i stabsfunksjoner (p\xc3\xa5 direkt\xc3\xb8rniv\xc3\xa5), eksempelvis personvernombudet, juridisk direkt\xc3\xb8r, utdanningskoordinerende overlege, og fagdirekt\xc3\xb8rer for medisin og helsefag. De tradisjonelle titlene sjeflege og\xc2\xa0sjefsykepleier finnes ikke lengre i direkt\xc3\xb8rens stab, men funksjonene ivaretas til dels av personer med andre titler._NEWLINE_Sykehuset best\xc3\xa5r av fjorten klinikker som ledes av klinikkledere, i tillegg til st\xc3\xb8ttetjenesten Oslo sykehusservice. Klinikkene er igjen inndelt i avdelinger, som igjen er inndelt i seksjoner._NEWLINE_Erik Omland var konstituert administrerende direkt\xc3\xb8r frem til Siri Hatlen tiltr\xc3\xa5dte 1. juli 2009. Hun ble ansatt som administrerende direkt\xc3\xb8r 6. mars 2009 og gikk av som leder 6. juni 2011. \xc3\x85rsaken var den vanskelige situasjonen knyttet til styrets behandling av \xc3\xb8konomisk langtidsplan og videre utvikling av det fusjonerte foretaket. Jan Eirik Thoresen var konstituert som leder for Oslo universitetssykehus frem til Bj\xc3\xb8rn Erikstein tiltr\xc3\xa5dte som administrerende direkt\xc3\xb8r 7. desember 2011. Erikstein sa opp stillingen fra 1. juli 2019, og viseadministrerende direkt\xc3\xb8r Morten Reymert ble konstituert i stillingen frem til ny direkt\xc3\xb8r er ansatt.'